Januarie | 2010 | Om te probeer verstaan
Vrye mark die oplossing vir Eskom-tekorte?
Posted on Januarie 21, 2010 by Retha Faurie | 4 Kommentaar
Die staat wil glo biljoene by die buiteland leen om nuwe kragsentrales te bou, en die prys van elektrisiteit astronomies opstoot om dit te kan terugbetaal. Is daar nie 'n makliker oplossing vir die kragkrisis nie?
Laat enige myn of fabriek wat glo dat hulle krag goedkoper/ meer betroubaar as Eskom kan opwek, toe om hulle eie krag op te wek, en die oortollige krag teen hulle tarief te verkoop aan ondernemings of individue om hulle. Dan hoef die regering nie hulle koppe te breek oor die saak nie – elektrisiteit word dan 'n gewone verbruiksitem soos kos of skoonmaakmiddels. En daar sal altyd ondernemende mense wees wat in enige behoefte wil voorsien, solank hulle betaal word.
Die publiek kan dan koop by Eskom as hulle dit so goedkoper of beter vind, en by die ander kragopwekkers as hulle so verkies. Die probleem met elektrisiteit bestaan, so lyk dit my, oor dit tans onwettig is om so te maak. Met 'n vryemarkstelsel wat ook vir elektrisiteit geld, sal wie ookal dit die mees koste-effektief kan doen dit opwek. Boere wek al reeds hulle eie krag op, en moet net toegelaat word om dit te verkoop ook.
Deur die Bybel in 'n jaar- wie is in?
Posted on Januarie 3, 2010 by Retha Faurie | 25 Kommentaar
Wil jy geestelik verryk word? Met soliede geestelike kos en nie wegneemetes nie? Wil jy jou geloof beter ken en verstaan? Wil jy materiaal lees wat mense geinspireer het om hospitale te begin, skole en universiteite te stig, slawerny af te skaf, die basis vir wetenskap gelê het? Eenvoudig. Lees die Bybel.
Eenvoudig, maar nie noodwendig maklik nie. As jy die Bybel van voor tot agter wil deurlees, gaan jy gou struikelblokke teëkom. Verveling met sekere stukke. Gedemotiveerdheid. Maar dis moontlik, en vat nie baie tyd uit 'n dag nie, om die Bybel van voor tot agter deur te lees elke jaar.
Die slim mense reken dat enige doelwit wat jy vir jouself stel, SMART moet wees: Spesifiek, Meetbaar, Bereikbaar (Attainable), Realisties, en Tydsgebonde. Hierdie Bybel-leesplan voldoen aan al daardie vereistes.
Volgens die druk in my Bybel kan jy dit bv. doen in net oor drie bladsye per dag. En hierdie leesplan is so uitgewerk dat jy op sewe plekke lees- een vir elke dag van die week. As jy dus verveeld raak met een Bybelboek hoef jy net een keer 'n week daardeur te swoeg. Die res van die week lees jy dalk elders dinge wat jou motiveer om aan te hou.
Ek wil my omgeegroep motiveer dat ons vanjaar die leesplan gebruik, en elke week praat oor wat getref het; en watter vrae ons het (of ons nou onder onsself die antwoorde kan kry of nie). Ons kan die Bybel self gebruik in plaas van 'n Bybelstudieboek. Dalk wil van julle ook die leesplan volg, of julle groepe motiveer om dieselfde te doen.
As daar 4 of meer mense is wat sal belang stel, sal ek week hier 'n onderwerp pos waar ons ons week se Bybel lees bespreek. Dis nou, vier mense wat belang stel om op die Internet te bespreek wat hulle lees en leer, nie 4 mense wat wil lees nie. Antwoord hier as jy belangstel. As jy bloot wil lees en nie bespreek nie, druk net die leesplan uit en sit dit voor in jou Bybel.